**Un singur cânt**

*Elena Liliana Popescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O singură petală

Îmbracă Universul

O singură vestală

Înaripează versul

O singură chemare

Încearcă pelerinul

O singură-ntâmplare

Întâmpină destinul

O singură privire

Scrutează necuprinsul

O singură-amintire

Păstrează neînvinsul

O singură-nviere

Salvează omenirea

O singură avere

Nu-mpovărează firea

O singură esență

În toate viețuiește

O singură absență

Făptura întregește

O singură cărare

Te duce înspre tine

O singură-ntrebare

Răspunsul viu conține

Un singur gând

E poarta descătușării tale

Un singur cânt

Înalță tot ce-ntâlnești în cale.